

**Isus Cristos,**

 **Regele Universului**

*Adoratia întregii comunităti*



**Cântec**

***† În Numele Tatălui și al Fiului și al Sfântului Duh.***

*Amin*

**Pr.** Am venit în fața Ta pentru a te adora, Doamne, credeam că voi sta să te privesc, în schimb am descoperit că ești Tu cel care mă privești. Credeam că eu caut steaua vieții mele, însă era ea cea care îmi îndrepta pașii spre Tine. Isuse tu vrei ca eu să nu rămân fixat asupra experianței mele cu Dumnezeu, și vrei să mă faci să trăiesc o nouă aventură cu tine, o aventură pe care nu am trăit-o niciodată. Tu intri în credința mea pentru a o transforma într-un drum de credință, intri în rugăciunea mea care se repetă, pentru a mă face să tresalt de bucurie, atunci când te descopăr. Mă scoți din ideile mele pentru a mă întreba: “ Pe cine cauți?” Tu îmi adresezi această întrebare directă și precisă, nu-ți ajunge că eu stau în fața Ta, vrei ca eu să mă apropii de tine, să-mi dau seama că tu ești aici, e necesar ca eu să mă opresc pentru Tine. Ajută-mă ca eu să nu te caut departe, dar să învăț să te văd aproape. Doamne arată-te pe drumul meu din fiecare zi, așteaptă-mă, și oprește-mă pentru a vorbi cu Tine.

“ Pe cine cauți?”,nici eu Doamne nu știu să-ți răspund, dar sunt gata pentru a începe această nouă aventură în care Tu vrei să mă conduci.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec**

Doamne, mă opresc liniștit în fața Ta. Închid ochii trupului închid, ochii sufletului și rămân tăcut, nemișcat, iți deschid larg toată ființa mea. Sunt al Tău Veșnicule Prezent. Doamne aș vrea să nu mai văd nimic, să nu mai aud nimic. Eliberat de orice gând, de orice imagine, de orice închipuire. Pur și simplu stau în fața Ta ca să mă întâlnesc cu Tine, fără să mă izbesc de obstacole, în marea liniște a credinței, în fața Ta Doamne.

Dar nu sunt singur, Doamne, nu mai pot fi singur. Sunt o mulțime întreagă, Doamne, căci mii de oameni locuiesc în mine. M-am întâlnit cu ei, au intrat în mine, le-am oferit găzduire, m-au chinuit, m-au pus pe gânduri, m-au terminat de tot. Și eu îi lăsam, Doamne, îi lăsam să se hrănească din mine și să se odihnească la mine. În timp ce mă prezint în fața Ta, odată cu mine îi aduc și pe ei. În timp ce mă deschid în fața Ta, ți-i prezint și pe ei. Iată-mă, iată-i în fața Ta, Doamne.

Te ador Isuse, care ești suprema mulțumire, nemărginita recunoștință oferită Tatălui la fiecare liturghie și mereu prezentă în toate tabernacolele lumii. Îți mulțumesc ție pentru toate actele de iubire pe care mi le arăți: pentru marea ta Mărire, pentru opera creației, pentru opera Întrupării și a Răscumpărării, pentru Evanghelia și viața ta trăită între noi și în noi.

Îți mulțumesc pentru Mama ta divină pe care mi-ai dat-o ca să mă conducă și să mă vegheze, să mă ocrotească de primejdiile care îmi amenință viața și fericirea veșnică.

Îți mulțumesc pentru Biserica Sfântă pe care ai întemeiat-o spre mântuirea tuturor, pentru Sfintele Sacramente pe care mi le dai spre sfințenie.

Îți mulțumesc mai presus de toate pentru darul Euharistiei, în care înnoiești jertfa Ta de pe Cruce și ni te dai nouă ca hrană de viață veșnică și rămâi cu noi, Lumină, Iubire, Viață și Biruință.

Îți mulțumesc pentru că mă chemi mereu spre cer și pentru toate harurile pe care le reverși în sufletul și viața mea cu îmbelșugare.

Mă unesc în această mulțumire pe care o aduc Inimii tale cu inima Neprihănită a preacuratei tale Mame, cu cerul cu pământul și cu tot Universul.

Vreau ca mulțumirea mea să fie imensă. Să fie atât de mare, cât este iubirea ta pentru mine. Să fie atât de mare încât să înlocuiască răceala, nepăsarea și împietrirea lumii care a pierdut sensul recunoștinței și al mulțumirii față de Maiestatea Ta Dumnezeiască.

Îți mulțumim Dumnezeule pentru Sfântul nostru părinte Benedict al XVI- lea, pentru episcopii noștri Petru și Aurel și pentru toți episcopii și preoții care lucrează în comunitățile creștine.

Dă-le mereu putere și curaj de a duce la împlinire misiunea încredințată.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec**

**Lectura I**

*Stăpânirea lui este o stăpânire veșnică.*

**Citire din cartea profetului Daniel 7,13-14**

Priveam în timpul viziunilor mele de noapte și, iată, cineva ca un Fiu al Omului venea pe norii cerului! S-a apropiat de Bătrân și a fost adus înaintea lui. 14 Lui i s-au dat stăpânirea, gloria și domnia și toate popoarele, neamurile și limbile îl slujesc. Stăpânirea lui este o stăpânire veșnică, ce nu va trece, și domnia lui nu va fi distrusă.

*Cuvântul Domnului*

**PSALMUL RESPONSORIAL**

*Ps* 92(93),1ab.1c-2.5 (R.: 1a)

**R.: *Domnul stăpânește îmbrăcat în maiestate.***

1ab Domnul stăpânește îmbrăcat în maiestate,
 Domnul s-a îmbrăcat,
 s-a încins cu putere. **R.**

1c A pus pământul pe temelii solide,
 ca să nu se clatine.
 2 Din vremuri străvechi este așezat tronul tău de domnie:
 tu ești din veșnicie! **R.**

5 Mărturiile tale sunt cu totul adevărate,
 sfințenia împodobește casa ta, Doamne,
 în vecii vecilor. **R.**

 **(Aleluia)** *Binecuvântat cel ce vine în numele Domnului! Binecuvântată este împărăția care vine, a părintelui nostru David!* **(Aleluia)**

**Evanghelia**

*Tu spui că eu sunt rege.*

**Citire din Evanghelia Domnului nostru Isus Cristos după sfântul Ioan 18,33b-37**

În acel timp, Pilat i-a zis lui Isus: "Tu ești regele iudeilor?" 34 Isus a răspuns: "De la tine însuți spui aceasta sau ți-au spus alții despre mine?" 35 Pilat a răspuns: "Oare sunt eu iudeu? Neamul tău și arhiereii te-au dat pe mâna mea. Ce ai făcut?" 36 Isus a răspuns: "Împărăția mea nu este din lumea aceasta. Dacă împărăția mea ar fi fost din lumea aceasta, slujitorii mei s-ar fi luptat ca să nu fiu dat pe mâna iudeilor. Dar acum împărăția mea nu este de aici".

37 Atunci Pilat i-a zis: "Așadar, ești rege?" Isus i-a răspuns: "Tu spui că eu sunt rege. Eu pentru aceasta m-am născut și pentru aceasta am venit în lume, ca să dau mărturie despre adevăr. Oricine este din adevăr ascultă glasul meu".

*Cuvântul Domnului*

**Reflexie**

Cristos nu are putere asupra unui teritoriu,

El este Regele Universului.

Cristos nu are tron înalt și împodobit,

El este înălțat pe o Cruce de lemn.

Cristos nu are pe cap o coroană de aur cu pietre prețioase

Și în mână un sceptru,

El este încoronat cu spini

Și în mână îi este pusă o trestie.

Cristos nu are haine scumpe

Și nu folosește parfumuri alese,

El este îmbrăcat, în semn de dispreț, cu o haină roșie

Și este plin de răni și sânge.

Cristos nu are o trăsură frumoasă trasă de cai albi;

El este obligat să urce muntele Calvar cu Crucea în spate.

Cristos nu are slugi care să-i spele picioarele;

El s-a făcut slujitorul tuturor

Spălând picioarele apostolilor săi.

Cristos nu mănâncă la mese solemne;

El ne hrănește cu modestie la masa Sfântului Altar.

Cristos nu dă zilnic legi;

El are o singură lege: iubirea.

*\*câteva momente de tăcere....*

Astăzi față în față, se confruntă Isus și Pilat, Împărăția lui Dumnezeu și împărăția lumii; cea care se impune de la Sine și care conducea lumea după planul stabilit de Dumnezeu și cea care cu o foarte mare aroganță o ironizează sau o marginalizează persecutând religia și pe cei credincioși, sau o ignoră considerând-o nesemnificativă pentru viață ca și cum ar face acest lucru în favoarea omului.

*\*o scurtă pauză...*

Isus, înaintea lui Pilat își afirmă propria regalitate precizând că ea nu este din lumea aceasta deoarece provine din originea sa divină ca Cuvânt și Fiu al lui Dumnezeu. Scopul regalității sale este cela de a-i uni pe oameni și de a-i ajuta să intre în comuniune cu Dumnezeu. Cine în mod liber crede în el și îmbrățișează adevărul îl urmează pe Cristos și îl recunoaște ca Domn și Rege.

*\*o scurtă pauză...*

Isus este mărturisitorul fidel al Tatălui care domnește peste viața noastră și a întregii omeniri, de la înălțimea crucii, semn al iubirii gratuite și fidele, El, Începutul și Sfârșitul, este Domnul nostru și lui îi aparținem. Lui îi încredințăm toate proiectele bune ale vieții noastre, pe acelea care ne susțin pe drumul vieții și care ne conduc spre viața veșnică, când la sfârșitul tuturor timpurilor, fiecare limbă va proclama că Isus Cristos este Domnul, spre mărirea lui Dumnezeu Tatăl. Să ne apropiem de Cristos, sa-i urmăm exemplul, sa învățăm în această adorație de la El, Regele nostru care este Slujitor: el ne învață să iubim slujind, să dăruim cu bucurie si să găsim în binele făcut aproapelui adevărata bucurie.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec**

Fiecare timp, fiecare epocă te judecă Isuse, plecând din pretoriu lui Pilat, simbol al oricărui spațiu și al fiecărui timp în care oamenii se pun fie în favoarea fie împotriva ta. Ieri erau iudeii, apoi romanii, apoi cultura iluministă care voia să te reducă doar la un sentiment de nostalgie rămas în inimile oamenilor, apoi cea materialistă care voia să nege chiar și istoricitatea ta. Astăzi cea care te judecă este epoca consumului și a risipei. Te primește pe tine însă cel care te urmează, te acceptă pe tine cel care primește Cuvântul tău și îl slujește, cuvânt care însă este exigent. Se confundă din păcate exigența iubirii tale cu “dictatura unei ideologii și cu suprimarea libertății de a alege”. Însă omul nu înțelege că menținându-se departe de tine nu devine mai liber ci totdeauna mai sclav față de sine însuși și față de miturile pe care lumea le impune. Însă noi:

**Ne închinăm ție Cristoase și te binecuvântăm**

*Căci prin sfânta ta Cruce, ai răscumpărat lumea.*

*Tatăl Nostru...*

Să ne rugăm lui Cristos, Regele Universului care este înainte de toate și prin care dăinuie toate:

**R. *Vie împărăția ta, Doamne!***

- Cristoase, regele și păstorul nostru, adună oile tale de pe toată fața pământului, ca să le paști în pășunile tale verzi și îmbelșugate! ***R:***

- Bunule păstor, care ți-ai dat viața pentru oile tale, condu-ne și nimic nu ne va lipsi!**R.**

- Rege al universului, care ai venit în lume ca să dai mărturie pentru adevăr, fă ca toți să recunoască primatul tău în toate!**R.**

- Cristoase, modelul și învățătorul nostru, care ne-ai strămutat în împărăția ta, dă-ne harul să ne înfățișăm astăzi înaintea ta sfinți, neprihăniți și fără vină!**R.**

- Cristoase, conducătorul și mântuitorul nostru, adună-i pe toți laolaltă în poporul tău; vindecă-i pe cei bolnavi, caută-i pe cei pierduți, păzește-i pe cei puternici, adu-i înapoi pe toți cei aflați departe, adună-i pe cei risipiți, ridică-i pe cei deznădăjduiți!**R.**

- Judecătorule veșnic, așează-ne la dreapta ta când îți vei da împărăția în mâinile lui Dumnezeu Tatăl și dă-ne în stăpânire împărăția ce ne-a fost pregătită încă de la întemeierea lumii!**R.**

- Principe al păcii, sfărâmă armele războiului și vestește oamenilor pacea ta!**R.**

- Stăpânitor al neamurilor, adună omenirea cu tot ce are ea bun, în Biserica ta, împărăția dăruită ție de Tatăl, ca toți să te recunoască drept cap, în unitatea Duhului Sfânt!**R.**

- Cristoase, întâiul-născut dintre cei morți și pârga celor adormiți, primește-i pe cei răposați în slava învierii tale!**R.**

Tu ești, Isuse, Regele nostru și Domnul istoriei, Adevărul care-i face pe oameni cu adevărat liberi. Cine te urmează trăiește strălucirea libertății pentru că cu tine înțelege că a trăi nu înseamnă a fi nepăsător, a trăi înseamnă să lupți, a trăi înseamnă să iubești, ca a trăi înseamnă să știi să mori, știind ca moartea nu este altceva decât o tresărire a iubirii, ultima, pentru a putea iubi veșnic. Ca tine. Cu tine. Prin Cristos, Domnul Nostru. Amin

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec**

**Psalmul responsorial (din Ps. 28)**

**R:** *Slavă și mărire fie numelui tău, Doamne*

Dați Domnului, fii ai lui Dumnezeu,
Dați Domnului slava cuvenită numelui său.
Închinați-vă înaintea Domnului îmbrăcați în odăjdii sfinte. **R:**

Glasul Domnului răsună peste ape:
Domnul peste apele întinse.
Glasul Domnului este puternic,
Glasul Domnului e plin de măreție. **R:**

Glasul lui Dumnezeu face să bubuie tunetul
Și în lăcașul său sfânt toți îi cântă slava.
Domnul a domnit în timpul potopului,
Domnul stăpânește ca rege veșnic. **R:**

*Slavă Tatălui...*

Ajută-ne Doamne să recunoaștem regalitatea ta nu numai prin cuvinte, însă totodată lăsând să crească în noi și să se dezvolte Împărăția ta pentru a fi în lumea aceasta o iradiere a prezenței tale ca pace, motiv de consolare și de speranță pentru toți frații noștri. Creează în noi, Doamne, tăcerea, pentru ca să putem să-ți ascultăm cuvântul, străpunge inimile noastre cu sabia cuvântului, pentru că numai în lumina înțelepciunii tale putem aprecia la adevărata lor valoare ceea ce este trecător și ceea ce este veșnic, să putem deveni liberi și săraci pentru Împărăția ta, să mărturisim lumii că tu ești viu în mijlocul nostru ca izvor de împăcare de dreptate și de pace. Amin

**Psalmul responsorial (din *Ps* 71)**

**R**: *Te vor adora pe tine, Doamne, toate popoarele pământului.*

Dumnezeule, dăruiește împăratului puterile tale
și înzestrează cu sfințenia ta pe fiul împăratului,
și el va judeca pe poporul tău cu dreptate
și pe săracii tăi cu nepărtinire. **R**.

În zilele lui va înflori dreptatea,
și belșug de pace veșnică.
El va domni de la o mare la alta,
de la Râu până la marginile pământului. **R**.

Domnul va ajuta pe săracul care strigă
și pe nenorocitul care cere ajutor.
Va avea milă de cel slab și lipsit și va ușura viața săracilor. **R**.

Numele lui va dăinui în veci, cât va fi soarele.
În el vor fi binecuvântate toate neamurile pământului
și toate popoarele îl vor preamări. **R**

*Slavă Tatălui....*

Astăzi, o Cristoase, Rege, mărturisim în lumina adevărului credinței noastre că toată istoria omenirii își are propria împlinire în tine însuți. Te recunoaștem ca Regele nostru, pentru că tu ești Adevărul Tatălui; împreună cu tine înțelegem că a trăi înseamnă duce lupta cea buna, a iubi și a muri. Cine domnește asupra existenței noastre? Munca? Respectul? Puterea? Succesul? Libertinajul? Alcoolul? Distracțiile? Nepăsarea? Tu ești un Rege gata oricând să te urci pe tron și să fii încoronat. Crucea este tronul tău, o coroană de spini este adevărata ta coroană, împărăția ta nu este din lumea aceasta. Împărăția ta nu este numai cerul pe care-l așteptă ca pe un ceva care vine după plecarea noastră din această lume, ci el este prezent înlăuntrul nostru, în capacitatea de a deveni mai buni decât suntem. Împărăția ta este împărăția adevărului, dătătoare de bucurie și de speranță; împărăția noastră însă este o împărăție a infidelității, a egoismului și a răutăților care degenerează în frică, nedreptate și moarte. Regalitatea ta, este o regalitate a iubirii. O, Isuse Cristoase Rege, fă-ne și pe noi părtași ai Împărăției tale care e dreptate, pace și iubire.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec**

Doamne Isuse care ai purtat în trupul Tău păcatele noastre pe Cruce, pentru ca, morți păcatului să trăim pentru dreptate, dă-ne harul să fugim cu groază de rău și să ne iubim unii pe alții așa cum Tu ne-ai iubit pe noi.

Lumina Ta și adevărul Tău, Doamne, să ne călăuzească în urcușul greu de fiecare zi: în jurul altarului Tău, uniți în iubire, vom găsi pacea și bucuria pe care numai Tu le poți da.

*Tatăl Nostru...*

Doamne Isuse, Mântuitorul nostru, tu ai chemat pe oameni la tine pentru a-i mântui și pentru a le împărți bine facerile tale divine. Vin și eu, plin de păcate și de greșeli, pentru a implora harul tău. Ajută-mă să fac bine această vizită, ca să mă învrednicesc de binecuvântarea și darurile tale. Dă-mi harul să vin adesea să te vizitez și să depun la picioarele tale durerea și bucuria care-mi însoțește viața. În toate primejdiile, liniștește-mi sufletul tulburat de atâtea ispite și dăruiește-mi pacea de care am atâta nevoie ca să ajung cu siguranță la portul mântuirii veșnice. Amin.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec**

O, Isuse, din dragoste către noi, tu stai zi și noapte pe altare în preasfântul Sacrament al Euharistiei și ne chemi cu insistență să venim la tine pentru a fi ajutați în suferințele care ne apasă. Primește-mă și pe mine păcătosul care vin înaintea ta ca să te vizitez și să-ți aduc un mic semn al recunoștinței pentru dragostea ce mi-o porți.

O, Isuse, mă închin ție și-ți dăruiesc trupul și sufletul meu, libertatea și voința mea întreagă, căci tot ce sunt și am, toate îți aparțin și nu fac altceva decât să ți le înapoiez, pentru ca tu să le stăpânești și să dispui de ele după cum voiești. Isuse, dă-mi iubirea ta și nu permite vreodată să mă despart de tine. Amin.

*Bucură-te Marie...*

O, Isuse, eu te cred aici de față în preasfântul Sacrament al altarului. Te iubesc din toată inima și doresc să vii în sărmanul meu suflet, umilit și plin de căință. Știu că sunt nevrednic de un asemenea favor, dar mă încred în bunătatea ta. Dragostea ta față de suflete te va duce și în inima mea, pentru ca să rămâi în mine și eu în tine. Maică preasfântă, dă-mi inima ta neprihănită, pentru a-l găzdui pe oaspetele meu divin.

*Slavă Tatălui....*

***Timpul este în mâinile lui***

In mâinile Tale timpul nu are sfârșit. Nimeni nu poate măsura zilele și nopțile, vin si pleacă, apar și dispar. Tu nu te grăbești nici nu ajungi niciodată prea târziu, știi să aștepți. Pregătești cu grijă o sămânță sute de ani ca să înflorească o floare. Timpul nu este în mâinile noastre, de aceea ne agităm cu toții, nu avem răbdare să așteptăm întârzierea Ta. De aceea ne facem griji, mai întâi ca să-i mulțumim pe toți, apoi înainte de a termina se termină timpul.

 În fiecare zi alergăm, trăim un ”du-te vino” continuu în această viață frenetică. Suntem prizonieri ai timpului, Doamne. Uităm că tu locuiești în timpul nostru și că aștepți mereu să ne dezvălui bogăția orelor pe care le trăim. Timp valoros, pentru că este timpul vieții noastre. Existență iubită de Tine, Tată cu o tandrețe infinită, Dumnezeu al iubirii fidele.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec**

Îți mulțumesc, Doamne, că astăzi și ieri și întotdeauna, vom trăi susținuți de harul tău. Îți mulțumesc, Doamne, pentru planeta în care trăim, pentru pâine, pentru lumină și pentru oamenii din jurul nostru. Îți mulțumim pentru că trăim acum dincolo de sacrificii, plini de bucurie și te rugăm ca nici viitorul să nu poată să ne despartă de iubirea Ta Isuse, care din dragoste pentru noi, oamenii și pentru întregul pământ te-ai dăruit pentru noi. Doamne, Tu nu ești un Dumnezeu al morților, dar al celor vii. Dă-ne binecuvântarea Ta căci suntem opera mâinilor Tale! Susține-ne în viață, primește-ne după moarte în împărăția Ta și transformă-ne mereu cu iubirea Ta! Dacă anumite lucruri în viață de Tine ne vor îndepărta, de Tine să ne apropii tot mai mult! Amin

**Toți sa adorăm fierbinte**

marea Taină din altar;

Ce-a fost scris în Legea Veche

facă loc la noul dar;

ce e peste simț și minte

să ne dea-al credinței har.

**Tatălui dați închinare**,

Cinste, laudă și cânt;

Fiului, fără-ncetare,

Slavă-n cer și pe pământ;

Pururi binecuvântare

Fie Duhului preasfânt. Amin.

**C.** Tu le-ai dat lor pâine cerească,

***P.*** *având in sine orice plăcere.*

**C.** *Să ne rugăm:*

Dumnezeule, care ne-ai lăsat în acest sacrament minunat memorialul morții și învierii tale, dă-ne, te rugăm, harul ca astfel să cinstim sfântul mister al trupului și sângelui tău, încât să simțim necontenit în noi roadele răscumpărării tale. Tu, care viețuiești și domnești în vecii vecilor.

 **T.** *Amin*

***C./ P.*** *Lăudați-l pe Domnul neamurilor, Lăudați-l toate popoarele.*

*Osana, osana, osana Fiului lui Dumnezeu*

